
Mellékletek: Rendelettervezet /előterjesztéshez csatolva/
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. december 20-án tartandó munkaterv szerinti ülésére

14. napirendhez

Tárgy:
A köztisztviselők közszolgálati jogviszonyának egyes kérdéseiről szóló rendelet megalkotása
A közszolgálati tisztviselőkről szóló 2011. évi CXCIX. törvény (Kttv.) 2012. március 1. napjával hatályon kívül helyezte a köztisztviselők jogállásáról szóló 1992. évi XXIII. törvényt (Ktv.), és újraszabályozta a köztisztviselők jogállását.
A módosítások a Polgármesteri Hivatalban dolgozók vonatkozásában az önkormányzatokat is érintik, ezért szükséges egy új közszolgálati rendelet megalkotása, annál is inkább, mivel utoljára több mint tíz éve, a 7/2002. (VI. 24.) számú rendelet keretében került sor e szabályozás átfogó felülvizsgálatára. (Ezt követően még két alkalommal került sor s szabályok kismértékű kiegészítésére önálló rendeletek formájában.)
A Kttv. rendelkezései alapján a képviselő-testületnek szabályozni szükséges az illetménykiegészítést, vezetői illetménypótlékokat, illetve a köztisztviselőknek, közszolgálati ügykezelőknek adható támogatások, juttatások formáit.

A rendeletben foglaltak részletezése:

A Kttv. 234. § (3)-(5) bekezdései tartalmazzák az illetménykiegészítésre vonatkozó szabályokat. A helyi önkormányzat rendeletben egységesen valamennyi köztisztviselőnek a tárgyévre illetménykiegészítést állapíthat meg, amelynek mértéke felsőfokú iskolai végzettségű és középiskolai végzettségű köztisztviselők esetében is egyaránt legfeljebb az alapilletmény 20%-a lehet, azonban a két körre egymástól független mértékben is megállapíthatók.

Változás tehát, hogy míg eddig a megállapított illetménykiegészítés nem volt visszavonható, addig ezt most már évente meg kell állapítani.

E szabályváltozásból eredő feszültségeket kívánta oldani a közszolgálati tisztviselőkről szóló törvénnyel összefüggő átmeneti, módosuló és hatályát vesztő szabályokról, valamint egyes kapcsolódó törvények módosításáról szóló 2012. évi V. törvény 17. §-a, mely szerint a köztisztviselőnek a Kttv. hatálybalépésekor érvényes illetménye nem csökkenthető oly módon, hogy ha a helyi önkormányzat csökkenti vagy megszünteti az illetménykiegészítést, annak a jogviszonynak a fennállásáig, amelyben a köztisztviselő számára az illetménykiegészítést megállapították. 
A Polgármesteri Hivatalban jelenleg közszolgálati jogviszonyban álló köztisztviselők illetménykiegészítése a 2/2008. (II. 18.) sz. rendelet 8. §-a szerint az alapilletményük 20 %-a. 

Ez összességében azt jelenti, hogy a jelenleg alkalmazásban álló köztisztviselők illetménykiegészítése/bére mindaddig nem csökkenthető, amíg a Hivatallal a jelenlegi jogviszonyuk fennáll. Az esetleges új belépőkre viszont mindig évről évre meghatározott illetménykiegészítési mérték fog vonatkozni.
A rendelettervezet 3. §-a a Kttv. 236. § (5) b) pontjában megengedett, a jelenleg a Polgármesteri Hivatalban alkalmazott osztályvezetői vezetői szintet rögzíti.

A vezetők illetményére vonatkozó szabályok nem változtak, a Kttv. 236. §-a értelmében az osztályvezetői szintnél 10 %-a állapítható meg, azonban az irodavezetők jelenleg nem kapnak ilyen pótlékot, és a mostani tervezet is ennek megfelelő szabályokat tartalmaz.
A juttatások és támogatások mértékét, feltételeit, az elbírálás és elszámolás rendjét, a visszatérítés szabályait továbbra is a jegyző állapítja meg a hivatal egységes Közszolgálati Szabályzatában. (közszolgálati szabályzat = a közigazgatási szerv hivatali szervezetének vezetője által – a jogalkotásról szóló 2010. évi CXXX. törvény alkalmazása szempontjából közjogi szervezetszabályozó eszközként – az e törvényben meghatározott kérdésekben, valamint a hivatali szerv vezetőjének általános munkáltatói szabályozási hatáskörbe tartozó kérdésekben kiadott normatív utasítás.)
Összességében elmondható, hogy a jelenlegi rendeletalkotásnak önmagában véve gazdasági kihatásai nincsenek, hiszen a jelenlegi állapotokat rögzíti, ugyanakkor a megváltozott törvényi háttér miatt elengedhetetlen a jogszabályalkotás.
Mindezek alapján kérem a tisztelt Képviselő-testületet a rendelet elfogadására.

Sülysáp, 2012. december 13.



Horinka László s.k.


polgármester 
MELLÉKLET

Sülysáp Nagyközség Önkormányzata Képviselő-testületének

…/2012. (…) önkormányzati rendelete

a Polgármesteri Hivatalban foglalkoztatott köztisztviselők közszolgálati jogviszonyának egyes kérdéseiről

Sülysáp Nagyközség Önkormányzatának Képviselő-testülete az Alaptörvény 32. Cikk (2) bekezdésével, a helyi önkormányzatokról szóló 1990. évi LXV. törvény 16. § (1) bekezdésével, valamint a közszolgálati tisztviselőkről szóló 2011. évi CXCIX. törvény 234. § (4) bekezdésével, 236. § (4) b) pontjával és 237. §-ával kapott felhatalmazással, illetve feladatkörében eljárva a következőket rendeli el:
1. A rendelet hatálya

(1) A rendelet a Sülysáp Nagyközség Polgármesteri Hivatalában (a továbbiakban: Polgármesteri Hivatal) közszolgálati jogviszonyban álló köztisztviselőkre terjed ki.
(2) A 4. §-ban foglalt rendelkezéseket a főállású polgármesterre, alpolgármesterre is alkalmazni kell.

2. Illetménykiegészítés

(3) A köztisztviselők tárgyévi illetménykiegészítésének mértékét a Képviselő-testület évente a tárgyévi költségvetési rendeletben állapítja meg.

(4) A Polgármesteri Hivatallal 2012. december 31. napján közszolgálati jogviszonyban álló köztisztviselő illetménykiegészítése – jogviszonya fennállásáig – az alapilletményének 20 %-a.  
3. A vezetői munkakörre vonatkozó szabályok
(5) A Polgármesteri Hivatal – Szervezeti és Működési Szabályzatában meghatározott – belső szervezeti egységeinek vezetői osztályvezetői szintnek megfelelő vezetői megbízással kerülnek kinevezésre. 

(6) A (1) bekezdés szerinti vezető vezetői illetménypótlékra nem jogosult.
4. Juttatás, támogatások

(7) A Polgármesteri Hivatal köztisztviselői az alábbi juttatásokban,
támogatásban részesülhetnek:

a) visszatérítendő juttatásként: illetményelőleg,

b) vissza nem térítendő támogatásként: 

ba) tanulmányi, képzési, továbbképzési támogatás,

bb) szociális támogatás.

(8) A juttatások mértékét, feltételeit, az elbírálás és elszámolás rendjét, a visszatérítés
szabályait a jegyző a Polgármesteri Hivatal Közszolgálati Szabályzatában állapítja meg.

(9) A juttatás és támogatások fedezetére szolgáló keretösszeget a Képviselő-testület évente a tárgyévi költségvetési rendeletben állapítja meg.
5. Záró rendelkezések
(10) Ez a rendelet a kihirdetését követő napon lép hatályba.

(11) Hatályát veszti a Polgármesteri Hivatal köztisztviselőinek helyi szociális, jóléti, kulturális, egészségügyi, kegyeleti juttatásainak, támogatásainak bevezetéséről szóló 7/2002. (VI. 24.) és a Polgármesteri Hivatalban foglalkoztatott köztisztviselők és ügykezelők illetménykiegészítéséről szóló 4/2004. (II. 16.) önkormányzati rendelet.

Sülysáp, 2012. december 20.

Horinka László
Tóth Krisztina


polgármester
jegyző

